CELEX: 32020R2131
Language: mt
Date: 2020-12-16 00:00:00
Title: Regolament (UE) 2020/2131 tal-Parlament Ewropew u tal-Kunsill tas-16 ta’ Diċembru 2020 dwar l-eliminazzjoni tad-dazji doganali fuq ċerta merkanzija

18.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 430/1
               
            
         REGOLAMENT (UE) 2020/2131 TAL-PARLAMENT EWROPEW U TAL-KUNSILL
         tas-16 ta’ Diċembru 2020
         dwar l-eliminazzjoni tad-dazji doganali fuq ċerta merkanzija
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Filwaqt li jaġixxu skont il-proċedura leġiżlattiva ordinarja (1),
         Billi:
         
                     (1)
                  
                  
                     L-Unjoni u l-Istati Uniti tal-Amerka (l-“Istati Uniti”) għandhom l-iktar relazzjoni kummerċjali u ta’ investiment bilaterali kbira u profonda fid-dinja u għandhom ekonomiji integrati ħafna. Il-kummerċ reċiproku tal-prodotti u s-servizzi bejniethom għandu valur ta’ aktar minn EUR 1 triljun fis-sena, li approssimament jammonta għal EUR 3 000 miljun kuljum. Dik ir-relazzjoni mill-qrib ta’ kummerċ u ta’ investiment hija ta’ benefiċċju għall-konsumaturi, il-ħaddiema, in-negozji u l-investituri.
                  
               
                     (2)
                  
                  
                     L-Unjoni hija impenjata li ttejjeb ir-relazzjoni kummerċjali u ta’ investiment tagħha mal-Istati Uniti. Dan jinkludi s-sejbata’ modi ġodda biex titjieb ir-relazzjoni kummerċjali bilaterali, jiġu indirizzati l-ostakli kummerċjali u jiġu riżolt it-tilwim kummerċjali li għaddej bħalissa. Sabiex jiġi evitat aktar tfixkil ta’ dik ir-relazzjoni kummerċjali, jenħtieġ li d-dazji doganali applikati mill-Unjoni fuq l-importazzjonijiet għal għadd limitat ta’ merkanzija jiġu eliminati għal perijodu ta’ ħames snin fuq bażi erga omnes.
                  
               
                     (3)
                  
                  
                     L-eliminazzjoni tad-dazji doganali jenħtieġ li tkun soġġetta għall-implimentazzjoni effettiva mill-Istati Uniti tat-tnaqqis imħabbar tad-dazji doganali fuq għadd determinat ta’ merkanzija u tal-astensjoni mill-Istati Uniti mill-introduzzjoni ta’ miżuri ġodda li jimminaw l-objettivi fil-mira tad-Dikjarazzjoni Konġunta tal-Istati Uniti u l-Unjoni Ewropea dwar Ftehim dwar it-Tariffi tal-21 ta’ Awwissu 2020 (id-“Dikjarazzjoni Konġunta”) (2).
                  
               
                     (4)
                  
                  
                     Jenħtieġ li l-eliminazzjoni tad-dazji doganali tapplika mill-istess data ta’ implimentazzjoni effettiva li fiha l-Istati Uniti jħabbru t-tnaqqis tad-dazji doganali tagħhom fuq għadd determinat ta’ merkanzija, jiġifieri mill-1 ta’ Awwissu 2020.
                  
               
                     (5)
                  
                  
                     Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, jenħtieġ li jingħataw setgħat ta’ implimentazzjoni lill-Kummissjoni biex tissospendi temporanjament l-applikazzjoni ta’ dan ir-Regolament jekk ma jkunx hemm konformità mal-kundizzjonijiet stabbiliti f’dan ir-Regolament. Jenħtieġ li dawk is-setgħat ikunu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill (3).
                  
               
                     (6)
                  
                  
                     Fid-dawl tal-urġenza li jiġi evitat tfixkil ulterjuri tar-relazzjoni kummerċjali bejn l-Unjoni Ewropea u l-Istati Uniti tal-Amerka, dan ir-Regolament jenħtieġ li jidħol fis-seħħ immedjatament wara l-pubblikazzjoni tiegħu. Għall-istess raġuni, jitqies ukoll li huwa xieraq li ssir eċċezzjoni għall-perijodu ta’ tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-parlamenti nazzjonali fl-Unjoni Ewropea, anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Energija Atomika,
                  
               ADOTTAW DAN IR-REGOLAMENT:
         
            Artikolu 1
            Eliminazzjoni tad-dazji doganali
            Id-dazji doganali fuq l-importazzjoni applikabbli tat-Tariffa Doganali Komuni għandhom ikunu 0 % (mingħajr dazju) għall-merkanzija kklassifikata fil-linji tariffarji elenkati fit-Taqsima I tal-Anness fuq bażi erga omnes.
         
         
            Artikolu 2
            Kundizzjonijiet għall-eliminazzjoni tad-dazji doganali
            L-eliminazzjoni tad-dazji doganali għall-merkanzija kklassifikata fil-linji tariffarji elenkati fit-Taqsima I tal-Anness għandha tkun soġġetta għall-kundizzjonijiet li ġejjin:
            
                        (a)
                     
                     
                        it-tnaqqis tad-dazji doganali mill-Istati Uniti fuq bażi erga omnes għall-merkanzija kklassifikata fil-linji tariffarji elenkati fit-Taqsima II tal-Anness; u
                     
                  
                        (b)
                     
                     
                        l-astensjoni tal-Istati Uniti mill-introduzzjoni ta’ miżuri ġodda kontra l-Unjoni li jimminaw l-objettivi fil-mira tad-Dikjarazzjoni Konġunta.
                     
                  
         
            Artikolu 3
            Sospensjoni temporanja
            Jekk l-Istati Uniti ma jikkonformawx mal-kundizzjonijiet stabbiliti fl-Artikolu 2, jew jekk ikun hemm biżżejjed evidenza li l-Istati Uniti ser jonqsu fil-futur milli jikkonformaw ma’ dawk il-kondizzjonijiet, il-Kummissjoni tista’ tadotta att ta’ implimentazzjoni li jissospendi l-eliminazzjoni tad-dazji doganali msemmija fl-Artikolu 1 sakemm ikun hemm konformità mal-kundizzjonijiet stabbiliti fl-Artikolu 2. Dak l-att ta’ implimentazzjoni għandu jiġi adottat f’konformità mal-proċedura ta’ eżami msemmija fl-Artikolu 4(2).
         
         
            Artikolu 4
            Proċedura ta’ kumitat
            
               1.   Il-Kummissjoni għandha tkun megħjuna mill-Kumitat ta’ Kodiċi Doganali stabbilit permezz tal-Artikolu 285 tar-Regolament (UE) Nru 952/2013 tal-Parlament Ewropew u tal-Kunsill (4). Dak il-kumitat għandu jkun kumitat fis-sens tar-Regolament (UE) Nru 182/2011.
            
            
               2.   Fil-każijiet fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
            
         
         
            Artikolu 5
            Dħul fis-seħħ u applikazzjoni
            
               1.   Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               2.   Dan ir-Regolament għandu japplika mill-1 ta’ Awwissu 2020 sal-31 ta’ Lulju 2025.
            
            
               3.   Il-Kummissjoni għandha tippubblika avviż ta’ sospensjoni f’Il-Ġurnal Uffiċjali tal-Unjoni Ewropea fil-każ li l-applikazzjoni ta’ dan ir-Regolament tiġi sospiża skont l-Artikolu 3 jew fil-każ li dan ir-Regolament ma jibqax japplika qabel il-31 ta’ Lulju 2025.
            
            
               4.   Fuq talba tal-operaturi ekonomiċi kkonċernati, l-awtoritajiet doganali nazzjonali tal-Istati Membri kkonċernati għandhom jirrimborżaw kwalunkwe dazju mħallas li jaqbeż l-ammont applikabbli skont dan ir-Regolament għal importazzjonijiet mill-Istati Uniti bejn l-1 ta’ Awwissu 2020 u t-18 ta’ Diċembru 2020.
            
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-16 ta’ Diċembru 2020.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Il-pożizzjoni tal-Parlament Ewropew tas-26 ta’ Novembru 2020 (għadha mhijiex ippubblikata fil-Ġurnal Uffiċjali) u d-deċiżjoni tal-Kunsill tad-9 ta’ Diċembru 2020.
         
            (2)  Ara d-dokument ST 12652/20 fuq http://register.consilium.europa.eu
         
            (3)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
         
            (4)  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).
      
      
         
            ANNESS
            Taqsima I (Nomenklatura Magħquda tal-Unjoni Ewropea)
            
                        Kodiċi NM
                     
                     
                        Deskrizzjoni
                     
                  
                        0306 11 90 
                     
                     
                        Awwista tal-blat u awwist ieħor tal-baħar “Palinurus spp., Panulirus spp. u Jasus spp.” iffriżati, anki affumikati, kemm jekk fil-qoxra jew le, inklużi dawk fil-qoxra, imsajrin bl-istim jew mgħollijin fl-ilma (minbarra dnub tal-awwist)
                     
                  
                        0306 12 10 
                     
                     
                        Awwisti “Homarus spp.” iffriżati, sħaħ, anki affumikati jew imsajra bl-istim jew mgħollijin fl-ilma
                     
                  
                        0306 12 90 
                     
                     
                        Awwisti “Homarus spp.” iffriżati, anki affumikati, kemm jekk fil-qoxra jew le, inkluż awwisti fil-qoxra, imsajrin bl-istim jew mgħollijin fl-ilma (minbarra sħaħ)
                     
                  
                        0306 32 10 
                     
                     
                        Awwisti “Homarus spp.” ħajjin
                     
                  Taqsima II (Tariffa Doganali tal-Istati Uniti)
            
                        Kodiċi Tariffarja
                     
                     
                        Deskrizzjoni
                     
                     
                        Tariffa tal-pajjiż l-aktar favorit eżistenti
                     
                     
                        Rata ġdida tat-tariffa tal-pajjiż l-aktar favorit
                     
                  
                        1604 20 05 
                     
                     
                        Prodotti li fihom laħam ta’ krustaċji, molluski jew invertebrati akkwatiċi oħrajn, ikliet ippreparati
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Oġġetti tal-ħġieġ għall-mejda jew għall-kċina (minbarra tazzi tax-xorb), tal-kristall taċ-ċomb, b’valur ta’ aktar minn 5 USD kull wieħed
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Preparazzjonijiet ta’ kisi mhux refrattivi għal faċċati, ħitan interni, artijiet, soqfa jew bħalhom, mhux ibbażati fuq il-lastku
                     
                     
                        6,5 %
                     
                     
                        3,25 %
                     
                  
                        3601 00 00 
                     
                     
                        Trabijiet propellanti
                     
                     
                        6,5 %
                     
                     
                        3,25 %
                     
                  
                        9613 10 00 
                     
                     
                        Lajters tas-sigaretti u lajters simili, li jaħdmu bil-gass, li ma jistgħux jerġgħu jimtlew, għall-but
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Partijiet għal lajters tas-sigaretti mhux elettriċi u lajters simili
                     
                     
                        8 %
                     
                     
                        4 %